مذہبی خدمات کے سلسلہ میں حضرت عثمان ؓ کا سب سے زیادہ روشن کارنامہ قرآن مجید کو اختلاف و تحریف سے محفوظ کرنا اور اس کی عام اشاعت ہے ، اس کی تفصیل یہ ہے کہ آرمینیہ اور آذربائیجان کی مہم میں شام ، مصر ، عراق وغیرہ مختلف ملکوں کی فوجیں مجمتع تھیں ، جن میں زیادہ تر نومسلم اورعجمی النسل تھے ، جن کی مادری زبان عربی نہ تھی ، حضرت حذیفہ بن یمان ؓ بھی شریک جہاد تھے ، انھوں نے دیکھا کہ اختلاف قرأت کا یہ حال ہے کہ اہل شام کی قرأت ، اہل عراق سے بالکل جداگانہ ہے ، اسی طرح اہل بصرہ کی قرأت اہل کوفہ سے مختلف ہے اور ہر ایک اپنے ملک کی قرأت صحیح اور دوسری کو غلط سمجھتا ہے ، حضرت حذیفہ ؓ کو اس اختلاف سے اس قدر خلجان ہوا کہ جہاد سے واپس ہوئے تو سیدھے بارگاہ خلافت میں حاضر ہوئے اور مفصل واقعات عرض کرکے کہا ‘‘ امیر المومنین!اگر جلد اس کی اصلاح کی فکر نہ ہوئی تو مسلمان عیسائیوں اور رومیوں کی طرح خدا کی کتاب میں شدید اختلاف پیدا کر لیں گے’ ’
Entity: کوفہ — Type: /location/city, /location